MAI MÅNED NÆRMET SEG NULLEN

(Kristiansand, 1. juni 2020)

**Med mye snø ventende i fjellet, sank strømprisen i engrosmarkedet for mai til rekordlave 8,34 Eur/MWh. Lokalprisen i Sør-Norge lå så vidt over null, i nok en bunnrekord for strømmarkedet.**

I et normalt år smelter snøen i overgangen mellom april og mai. I år er mye annerledes, været inkludert – og snøsmeltingen starter ikke for alvor før tidlig i juni. Dette ga rom for å rydde plass i vannmagasinene, slik at det er mer kapasitet til å ta imot overskuddet som renner inn de kommende ukene.

**Lave priser gir stopp i kjernekraftproduksjonen**

Flere kjernekraftanlegg tok en ekstra pause i mai, både på grunn av lave priser – men også på grunn av at planlagt vedlikehold tar lengre tid på grunn av pandemien. Men selv en lavere kjernekraftproduksjon var ikke nok til å hindre at prisene gikk rekordlavt.

**Lavere forbruk som følge av korona**

Hele mai måned ble selvsagt sterkt preget av nedstengte virksomheter og redusert strømforbruk, som følge av smitteverntiltakene. Samtidig ser vi at energibruken i Norge ikke gikk like mye ned som i en rekke andre europeiske land. Noe av forklaringen er at den kraftkrevende industrien her i landet har gått omtrent som normalt i mai måned.

**Svært lave gasspriser**

Det store bildet er likevel svært tydelig: Koronasituasjonen har forårsaket full stopp for mange aktører, og dermed en betydelig lavere aktivitet i hele Europa. På kontinentet er gass en større energibærer enn strøm, og gassprisene har i løpet av mai sunket helt til bunns. Gassmarkedet var allerede overfylt før pandemien inntok Europa, og de lave gassprisene gir også svært lave europeiske strømpriser i mai.
Dette forplanter seg umiddelbart til de nordiske strømprisene, siden det nordiske kraftoverskuddet eksporteres sørover i mai, og dermed må prises deretter.

**Rekordlave dagspriser i Sør-Norge**

Dermed endte også mai med historiske bunn-noteringer i det norske markedet. I slutten av mai lå kraftprisen i Sør-Norge så vidt over null øre. Aldri før har det vært lavere priser i disse områdene.

**Om Entelios**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det nordiske og europeiske elektrisitetsmarkedet på vegne av våre kunder.

* Entelios har 150 ansatte fordelt på 8 lokasjoner (Oslo, Arendal, Kristiansand, Stockholm, Gøteborg, Berlin, München og Zürich)
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)